stanford-oval/wikipedia huggingface dataset:
הפארק הלאומי וינד קייב
גאולוגיה

שלושת המפלסים המרכיבים את מערכת מערת הרוח שוכנים ב-76 המטרים העליונים של אבן גיר פאהאספה (Pahasapa) מתת-התור קרבון מיסיסיפי. אבן גיר זו הושקעה בים פנים-יבשתי, כאשר עדשות של חלמיש, גבס ואנהידריט בתוך אבן הגיר הן הוכחה לתקופות ארוכות של התאדות. כשפני הים ירדו בסוף תת-התור עברה אבן הגיר תהליך של התמוססות תוך יצירת אזור קרסט קדום המכונה קאסקאסקיה (Kaskaskia), כולל כל התופעות הנלוות לקרסט, שברים, בולענים ומערות. לכן קיימת אי התאמה בין אבן גיר זו ותצורת מינלוסה (Minnelusa Formation) מתת-התור קרבון פנסילבני. חולות אדומים וחרסית מלאו את החללים. חללים שלא התמלאו צופו במשקע מערה מהסוג המכונה "גבישי שן הכלב" (dogtooth spar). אחר-כך הושקעו פצלי אופש (Opeche) מתור הפרם, אבן הגיר מינקאהטה (Minnekahta) מהפרם, תצורת ספירפיש (Spearfish) מהטריאס וקבוצת וייט ריוור (White river Group) מהשלישון. סחיפה בפלאוקן ובאאוקן הסירה באזור המערות את כל המשקעים האלו עד לתצורת מינלוסה. התרוממות גאולוגית החלה במהלך האורוגנזה הלרמידית, שהנמיכה את מפלס מי התהום, ניקזה את המים מהמערות והרחיבה אותן. כיום מפלס מי התהום נמצא 150 מטרים מתחת לפני השטח, סדר גודל של ירידה של 40 סנטימטרים מדי 1,000 שנים.
התצורה של משקעי המערה המכונה Boxwork ("מעשה קופסה") התגלתה לראשונה במערת הרוח. מחיצות קלציט אלו היו פעם סדק בסלע שהתמלא בגבס ובאנהידריט. קלציט-גבס הם פסאודומורפים נפוצים. החומצה הגופרתית שהשתחררה החלישה את גוף הסלע והוא התבלה מהר יותר מהקלציט. התוצאה היא מחיצות מצטלבות היוצרות תאים פתוחים ובולטים מהסלע הסובב אותם דמויי חלת דבש שאורכם מ-60 עד 120 סנטימטרים. במפלס הנמוך של המערה יש עירוב של תצורת Boxwork עם תצורת frostwork ופופקורן מערות. גם שיחי הליקטיט נתגלו לראשונה במערת הרוח. חלב ירח מצפה משטחים רבים, בעוד שרפסודות קלציט מצויות במפלסים התחתונים של מערכת המערות.
אקולוגיה

מרבית שטח הפארק הוא ערבת העשב המעורב (mixed-grass prairie) הטבעית הגדולה ביותר שנותרה בארצות הברית. ערבת עשב מעורב היא אזור אקולוגי המאופיין בתערובת של מינים של עשב גבוה האופייני למזרח ארצות הברית ועשב נמוך האופייני לרמות שבמערב. האזור הוא מפגש בין שני סוגי המינים והסוג השליט בכל תא שטח תלוי בכמות המשקעים. העשבים הגבוהים זקוקים לכמות משקעים גדולה יותר, ולכן הם גדלים בעמקים שבפארק, בעוד שהעשבים הקצרים זקוקים לפחות משקעים וגדלים במדרונות הדרומיים היבשים יותר של הפארק. מלבד ערבת הדשא יש בפארק חורשות של אורן הזפת.
אקולוגיה > סיכונים

הנהלת הפארק מתמודדת עם כמה סיכונים לאקולוגיה של המערה והערבה שמעליה. בין הסיכונים:
סיכונים למערת הרוח
פתחים מלאכותיים – פתחים מעשי ידי אדם גרמו לשינוי באקלים בכך שהם מאפשרים לזרימת אוויר מוגברת. כדי להתמודד עם הבעיה הותקנו דלתות אטומות.
תאורה חשמלית – התאורה מעלה את הטמפרטורה במערה ומעודדת צמיחה של צמחים ירוקים. כדי לצמצם את הבעיה מכבים את האורות כשאין סיורים וקוטלים את הצמחים בריסוס בתמיסת כלור דלילה. הפארק מתכנן להחליף את התאורה לחסכונית יותר ופולטת פחות חום.
מוך – כל מבקר משאיר אחריו שרידים בדמות סיבים מבגדים, שיער ותאי עור. המוך מצטבר על קירות המערה וקרקעיתה בסמוך למסלולי הסיורים. המוך הוא מצע לעובש וחיידקים. לכן כל שנה מבצעים מתנדבים שטיפה של המוך.
שינויים מעל למערה – כבישים, מגרשי חניה, ובניינים מעל למערה משנים את כיוון וכמות המים המחלחלים לקרקע. חומרים כימיים רעילים, כמו שמנים הדולפים מכלי רכב ומהאספלט דלפו למערה. ב-2004 הוחלף האספלט במגרש החניה בלוחות בטון שמתחתיה מערכת סינון. בנוסף נבדקים מצבם של מערכות הביוב ומכלי הדלק לעיתים תכופות.
הערבה – במשך השנים חלו שינויים בהרכב הצמחייה עקב חקלאות, מרעה וזריעה. יותר מ-100 מינים של צמחים זרים נוכחים בפארק. אלו מתחרים ואף מחליפים מינים מקומיים שבעלי החיים המקומיים ניזונים מהם. אי אפשר לטפל בצמחים אלו בריסוס מחשש שהחומרים ידלפו למערה, ועישובם הוא עתיר עבודה, ובכל אופן זרעים של צמחים זרים ממשיכים להגיע לפארק באמצעות הרוח, עופות ויונקים.
בעלי חיים – אוכלי העשב הגדולים, הביזונים, האנטילוקפרות והאיילים נעלמו מהאזור באמצע המאה ה-19 והושבו אליו בתחילת המאה ה-20 לאחר שחוסלו הטורפים הגדולים. בהיעדר טורפים משגשגים בעלי חיים אלו ומספרם גדל מעבר לקיבולת הפארק. לכן הפארק לוכד באוקטובר כמה מהם ומעביר אותם למקומות אחרים.
תפקיד האש – כדי למנוע מעצי אורן הזפת להתפשט על חשבון העשבים המשמשים מזון לאוכלי העשב הגדולים נוהגים עובדי הפארק לשרוף מדי שנה שטחים קטנים, בתנאי שהאקלים ותנאי הרוח מאפשרים זאת.
אקולוגיה > צמחייה

חזזיות, פטריות, טחבים ושרכים – בין מיני החזזיות: Cladonia chlorophaea (באנגלית Mealy Pixie Cup)‏, Ramalina intermedia ו-Xanthoria elegans (באנגלית Elegant sunburst lichen); טחב העלים: Lycopodium dendroideum (באנגלית groundpine); הפטריות: Marasmius oreades (באנגלית Fairy-Ring Mushroom)‏ ו-Agaricus campestris (באנגלית Meadow Mushroom); והשרכים: Cheilanthes feei (באנגלית Slender lip fern)‏ ו-Botrychium campestre (באנגלית prairie moonwort fern).
עשבים – Agropyron intermedium (באנגלית Intermediate wheatgrass)‏, Andropogon gerardii (באנגלית Big bluestem)‏, Elymus canadensis (באנגלית Canada wild rye)‏, Sporobolus cryptandrus (באנגלית Sand dropseed)‏, Pascopyrum smithii (באנגלית Western wheatgrass)‏, Bouteloua curtipendula (באנגלית Sideoats grama)‏, Hordeum jubatum (באנגלית Foxtail barley)‏, Stipa comata (באנגלית Needle-and-thread grass)‏, Bouteloua gracilis (באנגלית Blue grama)‏, Buchloe dactyloides (באנגלית Buffalo grass)‏, Festuca octoflora (באנגלית Sixweeks fescue)‏, Muhlenbergia cuspidata (באנגלית Plains muhly)‏ ו-Poa sandbergii (באנגלית Sandberg bluegrass)‏, גומא הפקעים וסוף רחב-עלים (Typha latifolia).
פרחי בר – בין מיני הפרחים: יוקה מכחילה (Yucca glauca)‏, Thermopsis rhombifolia (באנגלית Prairie goldenpea), שוש אמריקאי (Glycyrrhiza lepidota), פעמונית עגולת-עלים (Campanula rotundifolia)‏ ו-Anemone patens (באנגלית Pasqueflower).
קקטוסים – בין מיני הקקטוסים בפארק Coryphantha vivipara (באנגלית Pincushion cactus)‏, Opuntia polyacantha (באנגלית Plains pricklypear)‏ ו-Opuntia macrorhiza (באנגלית Bigroot pricklypear).
עצים – בין מיני העצים: אורן הזפת, צפצפה רעדנית, מין האלון: Quercus macrocarpa (באנגלית Burr oak), מילה פנסילוונית (Fraxinus pennsylvanica), ערער המצוקים (Juniperus scopulorum) ואולמוס אמריקאי (Ulmus americana).
Cheilanthes feei
Dalea purpurea בפארק הלאומי וינד קייב
Coryphantha vivipara
ערער המצוקים
פעמונית עגולת-עלים
היסטוריה > מידע ראשוני

בני שבטי הלקוטה (סו), שבט ילידי שחי באזור הגבעות השחורות של דקוטה הדרומית, השאיין ושבטי אינדיאנים אחרים שנדדו באזור ידעו על קיומה של המערה, כמו גם המתיישבים הראשונים ממוצא אירופאי, אבל טרם התגלתה עדות לכך שמישהו מהם נכנס בפועל לתוכה. בני הלקוטה, סיפרו על חור הפולט אוויר, מקום קדוש ממנו הם יצאו לראשונה מהעולם התחתון שבו חיו לפני בריאת העולם במיתולוגיה של הלקוטה.
הגילוי הראשון המתועד של המערה בידי אמריקאים ממוצא אירופאי היה ב-1881, כאשר האחים טום וג'סי בינגהאם (Tom and Jesse Bingham) שמעו את הרוח נושבת החוצה מחור באורך 36 ורוחב 25 סנטימטרים באדמה. על פי הסיפור כאשר טום הציץ לתוך החור העיפה ה"רוח" (האוויר שנפלט מהמערה) את הכובע מראשו.
היסטוריה > מקור שם המערה

המערות שנמצאות בפארק מתוארות כ"נושמות", כלומר האוויר נכנס ללא הרף למערה או ממנה, משווה בין הלחץ אטמוספירי של המערה ובין האוויר החיצוני. כאשר לחץ האוויר גבוה יותר מחוץ למערה, האוויר זורם לתוך המערה, מעלה את לחץ האוויר במערה כדי להשתוות ללחץ החיצוני. כאשר לחץ האוויר בתוך המערה גבוה יותר, האוויר זורם ממנה החוצה, תוך הקטנת לחץ האוויר בתוך המערה. מערה גדולה (כדוגמת "מערת הרוח") עם מעט מאוד פתחים קטנים "תנשום" בצורה ברורה יותר מאשר מערה קטנה עם פתחים גדולים רבים.
שינויים מהירים במזג האוויר, המלווים בשינויים ברומטריים מהירים, הם תכונה של מזג האוויר במערב דרום דקוטה. משערים שסערה שנעה במהירות התקרבה לאזור ביום שבו מצאו האחים בינגהאם את המערה, ולכן הלחץ האטמוספירי ירד במהירות, מה שגרם לאוויר בלחץ הגבוה יותר של המערה לזרום החוצה מכל הפתחים הזמינים, ויצר את "הרוח" שהמערה קרויה על שמה.
היסטוריה > חקירות מוקדמות וסיורים

אנשים מעטים העזו להיכנס למערת הרוח בין 1881 ל-1889. ואז ב-1889 שכרה "חברת המכרות של דקוטה הדרומית" את ג'סי ד. מקדונלד (Jesse D. McDonald) לפקח על "תביעה על זיכיון למכרות" באזור המערה. ייתכן שחברת המכרות של דקוטה הדרומית קיוותה לגלות מינרלים בעלי ערך או שמלכתחילה חשבה על הפיתוח המסחרי של המערה.
לא נתגלו כל מרבצים של מינרלים בעלי ערך, ומשפחת מקדונלד החלה לפתח את המערה לתיירות. ב-1890 שלח ג'סי את בנו אלווין (Alvin), אז בן 16, ומ-1891 את בנו השני, אלמר (Elmer), לחקור ולפתח את המערה. אלווין התאהב במערה וניהל יומן ובו רשם מה גילה במערה. אחרים חקרו את מערת הרוח בין 1890 ו-1903, בהם קטי סטבלר (Katie Stabler), אמה מקדונלד (Emma McDonald, אשתו של אלמר), אינז מקדונלד (Inez McDonald, בתם של אמה ואלמר) וטומי מקדונלד (Tommy McDonald, אחיו של אלמר ואלווין).
המערה נפתחה למבקרים ב-1892. המחיר לטיול סטנדרטי היה דולר אחד, שהיה סכום כסף משמעותי באותה תקופה.
תיירים, יחד עם מדריכם, סיירו במערה לאור נרות. סיורים מוקדמים אלו דרשו מאמץ פיזי ולעיתים כללו זחילה במעברים צרים.
כמו במונומנט הלאומי ג'ואל קייב (Jewel Cave National Monument - "מערת התכשיט"), נכון ל-2017, המערה השלישית באורכה בעולם, שיחקו ג'ן והרב קון (Herb and Jan Conn) תפקיד חשוב בחקר המערה במהלך שנות ה-60 של המאה ה-20.
תיירות

מעל ל-600,000 תיירים מבקרים בממוצע בפארק מדי שנה. הפעילות המוצעת בפארק כוללת סיורים במערכת המערות, סיורים רגליים בשטח הפארק, צפייה בחיות הבר, רכיבה על סוסים ומחנאות.
תיירות > גישה

הגישה לפארק הלאומי וינד קייב היא או דרך כביש 385 של ארצות הברית או דרך כביש 87 של דקוטה הדרומית. משני הכבישים נשקף נוף, ויש נקודת עצירה רבות לאורכן שמהם אפשר ליהנות מהנוף.
מרכז המבקרים, שממנו מתחילים כל הסיורים במערה, שוכן כחצי קילומטר מכביש 385. יש בפארק אתר מחנאות מסודר אחד (Elk Mountain Campground) שבו מעט שירותים (מים זורמים בקיץ בלבד). האתר שוכן כ-2 קילומטרים ממרכז המבקרים ביער של אורני זפת ויש בו 75 מקומות לרכבי נופש או אוהלים.
בתוך הפארק יש שתי דרכי חצץ, כביש 5 וכביש 6 של שירות הפארקים, המאפשרים גישה לאזורים הצפוניים והמזרחיים של הפארק המפותחים פחות. הדרכים עבירות לכל סוגי הרכב.
פעילויות

מרכז המבקרים – מכיל שלושה חדרי תצוגה על הגאולוגיה של המערות והיסטוריה מוקדמת של המערות, בעלי חיים של הפארק והעבודה של חיל השימור האזרחי בפארק.
סיורים במערה – הפארק מציע סיורים ברמות שונות, מסיור נוח המתחיל בכניסה ליד הפתח הטבעי ומסתיים בעלייה במעלית, ועד סיורים קשים יותר, סיור לאור נרות וסיור אתגרי המתנהל בעיקר בזחילה תוך שימוש בציוד המושאל מהפארק. כל הסיורים המוצעים הם בהדרכה בלבד ובתשלום. ב-2015 סיירו במערות 109,000 מבקרים, המספר הגבוה מ-1968, שאז הוגבל מספר המבקרים בכל סיור ל-40 איש.
סיורים רגליים בשטח הפארק – יש בפארק מעל ל-50 קילומטרים של שבילים ברמות קושי שונות. מפות אפשר להוריד מהאתר או לקנות במרכז המבקרים.
צפייה בחיות הבר – בפארק יש עדר גדול של ביזונים וקל לפגוש אותם, אם כי הפארק מזהיר מקרבה גדולה מדי אליהם, כי הם עלולים לתקוף. בעלי חיים גדולים נוספים שניתן לראות הם אנטילוקפרות אמריקניות, ובמידה פחותה יותר את האייל הקנדי. חיה נפוצה אחרת היא הנובחנית שחורת-הזנב החיה במחילות במושבות גדולות, הקרויות באנגלית "עיירות הנובחניות" (Prairie dog towns), הסמוכות לדרכים בפארק. הנובחניות הן טרף עיקרי לטורפים רבים: זאבי ערבות, שונרים, גיריות ועופות דורסים שאותם ניתן לראות בקרבה למושבות.
רכיבה על סוסים – הרכיבה על סוסים מותרת בכל רחבי הפארק למעט מקורות המים ואתר המחנאות. הרכיבה מותרת לשהייה ביום בלבד ודורשת קבלת אישור ממרכז המבקרים.
מחנאות חופשית – הקמת אוהלים מותרת (תחת מגבלות) בשטח הצפון-מערבי של הפארק, ומחייבת אישור.
ביאורים

1 2  מקור המונח "מעשה הכפור" בתצורה הדומה לגבישי הקרח הנוצרים בכפור
↑  Cave popcorn- כינוי לכדוריות קטנות של משקע מערות
↑  Helictite - משקע גירי הצומח שלא במאונך ונראה כאילו הוא קורא תגר על הכבידה
↑  Moonmilk – חומר לבן בגוון שמנת המצוי בתוך מערות של אבן גיר
↑  Calcite rafts – יריעות של גבישי קלציט המתאחים על פני מים וצפים עליהם
הערות שוליים

↑  Wind Cave NP
↑  National Park Service Land Resources Division Listing of Acreage
↑  Plants
↑  Animals
↑  Wind Cave National Park, South Dakota
↑  Gulden, Bob. "Worlds longest caves". Geo2 Committee on Long and Deep Caves. National Speleological Society (NSS).
↑  Wind Cave National Park Activities
↑  Weather
1 2  KellerLynn, K. (2009). Wind Cave National Park Geologic Resources Inventory Report, Natural Resource Report NPS/NRPC/GRD/NRR-2009/087. Denver: National Park Service. pp. 14–15, 29–30.
↑  Environmental Concerns
↑  Lichens
↑  Mosses and Liverworts
↑  Mushrooms and Other Fungi
↑  Ferns
↑  Grasses
↑  Others
↑  Wild flowers
↑  Cacti / Desert Succulents
↑  Trees and Shrubs
↑  Black-footed Ferrets Return to Wind Cave National Park
↑  White-Nose Syndrome
↑  Fish
↑  Amphibians
↑  Reptiles
↑  Birds
↑  Mammals
1 2 3  National Park Service: Early cave explorers
1 2  A Brief History of Wind Cave National Park
↑  Alvin McDonald's Diary (Text) 1891
↑  Elk Mountain Campground
↑  Getting around
↑  Places to go
↑  Wind Cave Numbers Highest In 40 Years
↑  Hiking
↑  Viewing Wildlife in Wind Cave National Park
↑  Horseback riding
↑  Backcountry Camping
אגם סקייווי ונטיפים במערת הרוח
| --- | --- |
בקרת זהויות :  NLI: 987007548692005171  GND: 4472401-9  LCCN: sh89002854  NARA: 10038319  SUDOC: 167778447  VIAF: 243850430   WorldCat (עם VIAF): 243850430 
מפה גאולוגית של הפארק הלאומי וינד קייב, הגבול הירוק מסמן את החלק הדרומי של הפארק הלאומי וינד קייב
תצורת הקלציט המכונה boxwork. תצורה זו היא תוצאה של המסה משתנה של אבן גיר שבה היו עורקים ושברים רבים במהלך יצירת המערה
תצורות הקלציט המכונות Frostwork ופופוקורן.
עדר ביזונים בפארק הלאומי וינד קייב
מחסה הסלע בנקיק ביוור
הפתח הטבעי של המערה
מרכז המבקרים של הפארק הלאומי וינד קייב
ירידה לתוך המערה
ג'ון לנון

| --- | --- |

ג'ון לנון, מרץ 1969
 לידה:  9 באוקטובר 1940 הממלכה המאוחדת ליברפול, אנגליה, הממלכה המאוחדת
 נרצח:  8 בדצמבר 1980 (בגיל 40) ארצות הברית ניו יורק, ארצות הברית
 שם לידה:  ג'ון וינסטון לנון
 שם במה:  Dr. Winston O’Boogie 
 מקום קבורה:  סנטרל פארק 
 מוקד פעילות:  הממלכה המאוחדת 
 תקופת הפעילות:  1956–1980 (כ־24 שנים)
 מקום לימודים:  Calderstones School, המכללה לאומנויות בליברפול, Dovedale Primary School 
 עיסוק:  מוזיקאי, זמר, מלחין, כותב שירים, סופר, משורר, פעיל שלום, אמן, מפיק מוזיקלי
 סוגה:  רוק, פופ, רוק פסיכדלי, רוק ניסיוני, רוק אנד רול
 סוג קול:  טנור
 שפה מועדפת:  אנגלית 
 כלי נגינה:  גיטרה, קלידים, מפוחית פה
 חברת תקליטים:  אפל רקורדס, EMI, גפן רקורדס, פרלופון, אטקו רקורדס, קפיטול רקורדס, פולידור רקורדס 
 שיתופי פעולה בולטים:  הביטלס, צ'אק ברי, פול מקרטני
 בן או בת זוג:  סינתיה לנון (23 באוגוסט 1962–8 בנובמבר 1968) יוקו אונו (20 במרץ 1969–8 בדצמבר 1980)  מיי פנג (1973–1975) 
 צאצאים:  ג'וליאן לנון, John Lennon III, John Ono Lennon, שון לנון 
 מספר צאצאים:  2 
 פרסים והוקרה:  חבר במסדר האימפריה הבריטית (12 ביוני 1965)  פרס אוסקר למוזיקה המקורית הטובה ביותר (1970)  היכל התהילה של הרוק אנד רול (1994)  פרס גראמי למפעל חיים (1991)  כוכב בשדרת הכוכבים בהוליווד 
 www.johnlennon.com
 פרופיל ב-IMDb
 חתימה:  
 
לנון בחזרות, מבצע את "Give Peace A Chance" מונטריאול, קנדה שנת 1969
ג'וֹן וִינסְטוֹן אוֹנוֹ לֶנוֹן (באנגלית: John Winston Ono Lennon;‏ 9 באוקטובר 1940 – 8 בדצמבר 1980) היה זמר-יוצר, סופר, מלחין ופעיל שלום אנגלי, שזכה לתהילת עולם כאחד מהאמנים והיוצרים מהמשפיעים ביותר בהיסטוריה של המוזיקה. ביחד עם ג'ורג' האריסון, רינגו סטאר ופול מקרטני הקים לנון את הביטלס, הרכב הרוק המצליח והמשפיע ביותר במאה העשרים. ב-2004 דירג אותו מגזין "רולינג סטון" במקום ה-38 ברשימת "100 האמנים הגדולים בכל הזמנים, וב-2008 דורג במקום החמישי ברשימת "100 הזמרים הגדולים בכל הזמנים".
לנון נרצח בפתח ביתו, על ידי מארק דייוויד צ'פמן.
לנון נודע כאחד המוזיקאים, הזמרים וכותבי השירים הפוריים והמשפיעים ברוקנרול, וזאת בזכות שני מפעלים עיקריים: הראשון הוא עבודתו המוזיקלית, בעיקר כחבר להקת הביטלס, שהביאה לו פרסום עולמי. השני הוא העובדה שהחל מתקופה מסוימת בחייו, החליט לנצל את פרסומו להפצת מסרים שבהם האמין – כמו שלום ואחווה, וכך קנה את הערצתם של המונים שהזדהו עמו ועם עקרונותיו.
ביוגרפיה > 1970–1980: קריירת הסולו > 1973–1979: "סוף השבוע האבוד" וההסתגרות עם משפחתו

בשנת 1973 עלו יחסי לנון ואונו על שרטון. בניסיון להשיב את הנישואים למסלולם, אפשרה אונו ללנון לקיים קשר רומנטי עם מזכירתם האישית, מיי פנג בת ה-22. אך במפתיע, ג'ון ברח עם פנג ללוס אנג'לס, למה שהוא כינה "סוף השבוע האבוד". סוף השבוע נמשך 16 חודשים.
החל מבריחתו של לנון ללוס אנג'לס, החלה תקופת הוללות ושכרות ארוכה בעבור לנון. באותה תקופה הוא הרגיש חוסר אונים רב, ונדד בין מצבי רוח קיצוניים, או כמו שהגדיר זאת במילותיו שלו – "בין ד"ר ג'קיל למיסטר הייד". בעיתוני הרכילות החלו מתפרסמות שמועות על המעשים המשונים שעשה באותה תקופה. האלבום Shaved Fish, היווה בשנת 1975 סיכום לקריירת הסולו של לנון עד אותה עת. הוא כלל 11 רצועות אשר מרביתן הופיעו בעבר על גבי סינגלים ולא נכללו באלבומיו הרשמיים. לאחר אלבום זה יצא התקליט Rock 'n' Roll שכלל ביצועים ישנים לשירי רוקנרול (תקליט אשר הוקלט במידה מסוימת בגלל תביעה משפטית). אלבום זה נקלע לצרות, כאשר במהלך ההקלטות שלף מפיק האלבום, פיל ספקטור, אקדח וברח עם החומרים.
בפברואר 1975 תם "סוף השבוע האבוד", וג'ון לנון ואונו חזרו לחיות יחד בניו יורק. לנון הסתגר מרבית הזמן בביתו בבניין הדקוטה, הרחק מעין הציבור, וניכר היה שהוא נהנה מאוד מחיים של בטלה וצפייה מרובה בטלוויזיה, במה שהוא הגדיר כ"עקרות בית". הוא התמסר לחלוטין לגידול בנו שון, וזנח את כל חבריו האחרים. בשנת 1976 קיבל סוף סוף מעמד קבע בארצות הברית, ויכול היה לצאת ולהיכנס ממנה. הוא לא יצר או הופיע ברבים עד שנת 1980.
ביוגרפיה > 1970–1980: קריירת הסולו > 1980: Double Fantasty והרצח

בשנת 1980 שב לנון ליצור עם האלבום Double Fantasy, שכלל שילוב בין שיריו ושירים של יוקו אונו. האלבום נוצר לאחר הפסקה של לנון מתחום המוזיקה, כדי לגדל את בנו. לטענת אחדים, האלבום שיקף התחדשות מרשימה אצל לנון והתעוררות של כוחותיו היצירתיים, אך לטענת אחרים האלבום סבל מעיבוד בומבסטי ובנאלי. זמן קצר אחרי יציאת האלבום, ב־8 בדצמבר 1980, נרצח לנון בפתח בניין הדקוטה בו התגורר על ידי מרק דייוויד צ'פמן בחמש יריות אקדח. לנון ביקש לנשק את שון, בנו, נשיקת לילה טוב, ועל כן הזוג לא נכנס דרך הכניסה הראשית אלא עבר דרך החצר. שם חיכה לו צ'פמן. לאחר כמה ניסיונות כושלים שביצע צ'פמן לפני ליל הרצח, במטרה לרצוח את לנון, הוא הצליח לבסוף לבצע את מה שרצה. מילותיו האחרונות היו "יורים בי" ושש שעות לפני הרצח הרוצח ביקש וקיבל מג'ון לנון את חתימתו. צ'פמן ישב נינוח על המדרכה, מחכה לשוטרים. לנון הפצוע הובהל בידי שוטרים לבית החולים הקרוב, שם נקבע מותו. שם הרחוב בו נרצח שונה זמנית ל-"Strawberry Fields", על שם שירו המפורסם מתקופת הביטלס.
לאחר הרצח, לבקשתה של יוקו אונו, התקיימה דומיה לזכרו שארכה 10 דקות. המוזיקה ברחובות ניו יורק נפסקה, התנועה נעצרה, והעיר כולה השתתפה באבל. לאחר מכן, התאספו אלפי אנשים סביב ביתו של לנון, מכונסים בעצב.
גופתו של לנון נשרפה ואפרו פוזר. קרוב מאוד לזירת הרצח, בסמוך לכניסה לסנטרל פארק בניו יורק, הוקם "שדות התות" מעגל משובץ אבנים לזכרו של לנון ובמרכזו המילה "Imagine". האתר נחנך ביום הולדתו של לנון, ב-9 באוקטובר 1985, על ידי יוקו אונו שתכננה את המקום ותרמה מיליון דולר להקמתו. מדינות רבות, ובהן ישראל, תרמו לכך, ובמקום מוצב שלט המזכיר זאת. מעריצים מניחים באתר ובכניסה לבניין הדקוטה פרחים ותמונות לאורך כל השנה.
לאחר הירצחו הפכו כמעט כל שירי התקליט ללהיטים גדולים, כשהבולטים בהם הם "Woman", שנכתב לאונו, ו-"Beautiful Boy" שנכתב לבנו שון. בתקופה שקדמה למותו, הוסיף לנון להקליט סקיצות לקראת אלבומו הבא: Milk and Honey, שהיווה המשך ישיר לשיתוף הפעולה המוזיקלי שלו עם יוקו אונו. הירצחו של לנון טרפד זמנית את הפקת האלבום, אך תקופה קצרה לאחר הירצחו השלימה אונו את האלבום, אשר יצא בשנת 1984, והפכה אותו לאלבומו האחרון של לנון.
דמותו > סמים, מדיטציה ופסיכותרפיה

לנון השתמש לראשונה בסמים בהמבורג שבגרמניה. בתחילת דרכם של הביטלס היה עליהם לנגן במשך זמן רב רצוף. מעריצים מקומיים נהגו לספק להם סמי מרץ כמו פרלודין. מקרטני בדרך כלל היה לוקח כדור אחד, אך לנון נהג לקחת 4–5 כדורים, לאחר מכן החל להשתמש באמפטמין שנקרא "המפציצים השחורים" ו"הלבבות הסגולים".
הביטלס עישנו לראשונה מריחואנה עם הזמר בוב דילן בניו יורק ב-1964. דילן פירש בטעות את המילים "I can't hide" בתור "I get high" מהשיר "I Want to Hold Your Hand", והניח שהביטלס כבר התנסו עם הצמח.
לנון סיפר מאוחר יותר שהם עישנו "מריחואנה לארוחת הבוקר", וזה גרם בעיות כאשר אנשים אחרים ניסו לתקשר איתם בזמן שהם לא הפסיקו לצחקק כל הזמן.
במהלך ריאיון ב-1995, סיפרה סינתיה לנון שהסיבה העיקרית שהעכירה על מערכת היחסים שלה עם ג'ון הייתה מסעות ההופעות הנמרצים והמתישים של הלהקה וכתוצאה מכך השימוש הגובר של ג'ון בסמים. במהלך תקופת נישואיו לסינתיה ניסה ג'ון LSD, וקרא את הספר "החוויה הפסיכדלית" שהתבסס על הספר "ספר המתים הטיבטי". מאוחר יותר התחיל להשתמש בהרואין, וכתב על חוויותיו מהגמילה ממנו בשיר "Cold Turkey" שיצא באוקטובר 1969.
ב-24 באוגוסט 1967 פגשו הביטלס את מהרישי מהש יוגי (Maharishi Mahesh Yogi) – אבי שיטת המדיטציה הטרנסצנדנטלית – במלון הילטון בלונדון. מאוחר יותר המשיכו לעיר באנגור בצפון ויילס, כדי להשתתף בסוף-שבוע של "הדרכה אישית" עם היוגי.
מאוחר יותר, התקופה של הביטלס עם היוגי מהרישי בהודו, נחשבת לתקופה מאוד פורייה, כאשר רוב השירים לתקליטים "האלבום הלבן" ו"Abbey Road" הולחנו שם על ידי לנון ומקרטני. אף על פי שמאוחר יותר פנה לנון נגד מהרישי, כי שמע שמועות שהוא הטריד תלמידות שלו, הוא אימץ ללבו את שיטת המדיטציה שלמד אצלו.
בשנת 1968 נסעה סינתיה לחופשה ביוון, והשאירה את ג'ון לבד עם פיט שוטון (Pete Shotton), חבר ילדות ומעין עוזר אישי של לנון. אחרי מספר ימים של לקיחת LSD אינטנסיבית ועישון מריחואנה, כינס לנון פגישה במשרדי הביטלס כדי להודיע לשאר החברים שהוא התגלמותו של ישו. מאוחר יותר באותו יום, הוא התקשר ליוקו אונו, כאשר בעלה אז (Anthony Cox) היה בפריז בנסיעת עסקים, והזמין אותה אליו לקנווד (אחוזתו שבאנגליה).
בשנת 1970 עברו לנון ואשתו הטרייה יוקו אונו סדרת טיפולים חדשניים (Primal Therapy) בתחום הפסיכותרפיה אצל ממציא השיטה, ד"ר ארתור ג'נוב בלוס אנג'לס. הטיפול התמקד בשחרור כאב רגשי מתקופת הילדות המוקדמת. ג'ון ויוקו סיימו את הטיפול באמצע, מבלי שישלימו את הסדרה, בעיקר כי יוקו לא הפסיקה להתווכח עם ג'נוב. השיר "Mother" מבוסס על הניסיון וההבנה של לנון בעקבות הטיפול של ג'נוב.
דמותו > הומור

חברי הביטלס היו ידועים בחוש ההומור המשובח שלהם, במיוחד בתקופת ה"ביטלמניה". במהלך הופעות התקליט "I Want to Hold Your Hand" רוב הקהל היה מורכב מנערות צורחות שגרמו לרעש רב והקשו על שמיעת השירים. לנון נהג להתבדח ולהחליף את המילה "hand" עם המילה "gland" (בלוטה). לנון היה מנצל את צווחות הקהל והתלהבות הבנות במהלך ההופעות בנפנוף ידיו באופן מגוחך ומלמול הברות הנשמעות כתפילה מאוד מוגזמת, מה שהיה גורם להתלהבות מוקצנת יותר.
ב-4 בנובמבר 1963 הופיעו הביטלס במופע המלכותי של אנגליה (Royal Variety Show) בנוכחות אצילים ובני משפחת המלוכה הבריטית. לנון פנה לקהל בבקשה, "אלו מכם היושבים בכיסאות הזולים יותר – אנא מחאו כפיים, שאר הקהל מתבקש לקרקש עם תכשיטיו...". משפט זה היה אחת מן הרמיזות הפוליטיות האחדות שהצליח לנון להשחיל מבעד למשטרו הנוקשה של אמרגן הלהקה בריאן אפשטיין. לנון הלחיץ את אפשטיין מאוד כשאמר את המשפט, אך לבסוף הוא התקבל במחיאות כפיים ובצחוק.
ההומור של לנון נטה לעיתים לאכזריות ולסרקזם. למשל, כאשר אפשטיין ביקש מלנון כותרת עבור האוטוביוגרפיה שלו – ולנון ענה "מה לגבי – יהודי קוויר?". בהמשך, כשקרא אפשטיין לספרו "A Cellarful of Noise", הציע לנון לשנות את השם ל-"A Cellarful of Boys". עוד בדבר הומור אכזרי ניתן לציין את מה שהוגדר על ידי אנשים מסוימים כ"אובססיה" ללעג לבעלי מומים. בצעירותו בלט במיוחד הדבר – כך למשל, בהקלטות הווידאו הראשונות של הביטלס כחברים, בכל פעם שהמצלמה הייתה מתמקדת בג'ון הוא היה מספר בדיחות על בעלי מומים. בהופעות של הביטלס בתקופת הביטלמאניה, היה פול אומר לקהל כי בשיר הבא יצטרך הקהל למחוא כפיים, או אז היה לנון מוחא כפיו ואומר "למחוא כפיים" כאילו היה בעל פיגור, ולאחר מכן גם היה רוקע ברגליו.
דמותו > כתיבה ואמנות

בעזרת דודו, ג'ורג', החל לנון לכתוב ולצייר מגיל צעיר. יצירתו הראשונה היא חוברת קומיקס שנקראה "היללה היומית" (The Daily Howl), אותה כתב בזמן שיעוריו בבית-הספר. הקומיקס מכיל ציורים – בדרך כלל של אנשים בעלי-מום – וכתיבה סאטירית מלווה במשחקי מילים.
לנון נהג לצייר קריקטורות של מוריו בבית-הספר, והיה צייר חובב.
בשנת 1961, ביל הארי, חבר ילדות של לנון הוציא לאור מגזין מוזיקה בליברפול בשם "מרזי ביט" (Mersey Beat). לנון התבקש לתרום. הוא כתב סיפור הומוריסטי קצר על תולדות שם הלהקה שכותרתו "בחלומי הופיע אדם על פאי בוער ואמר לי – 'מעתה אתם ביטלס עם האות A'".
ספרו הראשון של לנון, In His Own Write, יצא לאור בשנת 1964. הספר מכיל סיפורים קצרים ורישומים סוריאליסטים, וכמו כן נחשב לפרויקט הסולו הראשון של לנון. בשנת 1965 יצא ספרו השני, A Spaniard in the Works. שני ספריו הראשונים של לנון מאופיינים כספרות נונסנס-סוריאליסטית.
לאחר מותו של לנון התירה יוקו אונו את פרסום שאר יצירותיו: בשנת 1986 יצא לאור הספר Skywriting by Word of Mouth, בשנת 1992 פורסם ספר איורים בשם – Japan Through John Lennon's Eyes : A Personal Sketchbook. בשנת 1999 פורסם ספר איורים נוסף בשם – Real Love: The Drawings for Sean. נראה כי סגנון ההומור של לנון הושפע רבות מהקומיקאי הבריטי, סטנלי אונווין, אותו העריך רבות.